b'\n_START_ARTICLE_\nLausitz\n_START_SECTION_\nMaantiede\n_START_PARAGRAPH_\nLausitz on pinta-alaltaan noin 11\xc2\xa0000 neli\xc3\xb6kilometrin suuruinen, ja sen alueella asuu noin 1,4 miljoonaa ihmist\xc3\xa4. Saksin osavaltiossa Yl\xc3\xa4-Lausitziin kuuluvat piirikunnat Bautzen, L\xc3\xb6bau-Zittau ja Niederschlesischer Oberlausitzkreis sek\xc3\xa4 suurin osa Kamenzin piirikunnasta ja G\xc3\xb6rlitzin ja Hoyerswerdan piiritt\xc3\xb6m\xc3\xa4t kaupungit. Brandenburgissa Yl\xc3\xa4-Lausitziin kuuluu Oberspreewald-Lausitzin piirikunnan etel\xc3\xa4osa. Ala-Lausitziin puolestaan kuuluu Oberspreewald-Lausitzin pohjoinen osa ja Spree-Nei\xc3\x9fe, osa Elbe-Elsterin piirikunnasta, Dahme-Spreewald, Oder-Spree sek\xc3\xa4 Cottbusin piirit\xc3\xb6n kaupunki._NEWLINE_Ala-Lausitzin merkitt\xc3\xa4vimpi\xc3\xa4 kaupunkeja ovat Cottbus, Eisenh\xc3\xbcttenstadt, Guben, Forst, Luckau, Finsterwalde, Senftenberg, Spremberg, Bad Muskau, Puolan puolella sijaitseva \xc5\xbbary, Vetschau, L\xc3\xbcbben ja L\xc3\xbcbbenau sek\xc3\xa4 l\xc3\xa4nsilaidalla Herzberg. Yl\xc3\xa4-Lausitzin merkitt\xc3\xa4vimpi\xc3\xa4 kaupunkeja ovat Bautzen, G\xc3\xb6rlitz, Luba\xc5\x84, Zittau, L\xc3\xb6bau ja Kamenz sek\xc3\xa4 Niesky, Hoyerswerda ja Wei\xc3\x9fwasser. Cottbus on koko Lausitzin alueen v\xc3\xa4est\xc3\xb6llisesti suurin kaupunki. Bautzen on historiallisesti Yl\xc3\xa4-Lausitzin p\xc3\xa4\xc3\xa4kaupunki ja Luckau Ala-Lausitzin.'